Document ID: 31981R3583

*****
ΚΑΝΟΝΙΣΜΟΣ (ΕΟΚ) αριθ. 3583/81 ΤΗΣ ΕΠΙΤΡΟΠΗΣ
της 14ης Δεκεμβρίου 1981
περί τρίτης τροποποιήσεως του κανονισμού (ΕΟΚ) αριθ. 2377/80 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 15 παράγραφος 2, το άρθρο 16 παράγραφος 4 και το άρθρο 25,
τον κανονισμό (ΕΟΚ) αριθ. 2931/79 του Συμβουλίου της 20ής Δεκεμβρίου 1979 περί καθεστώτος ενισχύσεως κατά την εξαγωγή γεωργικών προϊόντων που δύνανται να τύχουν ειδικής μεταχειρίσεως κατά την εισαγωγή σε τρίτη χώρα (2), και ιδίως το άρθρο 1 παράγραφος 2,
Εκτιμώντας:
ότι όσον αφορά τα προϊόντα που εξάγονται στο πλαίσιο του κανονισμού (ΕΟΚ) αριθ. 2973/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3582/81 (4), η πείρα κατέδειξε αναγκαίο να κατανεμηθούν οι εξαγόμενες ποσότητες σε 4 τρίμηνα μερίδια· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 2377/80 (5), όπως τροποποιήθηκε τελευταία από τον κανονισμό (ΕΟΚ) αριθ. 2798/81 (6)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 15 του κανονισμού (ΕΟΚ) αριθ. 2377/80 της Επιτροπής τροποποιείται ως ακολούθως:
1. Το κείμενο της παραγράφου 1 υπό γ αντικαθίσταται από το ακόλουθο κείμενο:
«γ) οι αιτήσεις που αναφέρονται στο άρθρο 14 κατατίθενται μόνο κατά τη διάρκεια των 10 πρώτων ημερών κάθε τριμήνου.»
2. Το κείμενο της παραγράφου 4 υπό δ αντικαθίσταται από το ακόλουθο κείμενο:
«δ) όσον αφορά τις αιτήσεις που κατατίθενται δυνάμει του άρθρου 14, ανακοινώνουν, την τρίτη εργάσιμη ημέρα μετά την παρέλευση της προθεσμίας της καταθέσεως των αιτήσεων, τον κατάλογο των αιτούντων και τις ποσότητες των προϊόντων που αποτελούν αντικείμενο των αιτήσεων που αναφέρονται στην παράγραφο 1 υπό γ.»
3. Το κείμενο της παραγράφου 5 υπό γ αντικαθίσταται από το ακόλουθο κείμενο:
«γ) την 21η ημέρα κάθε τριμήνου, όσον αφορά τα πιστοποιητικά που αναφέρονται στο άρθρο 14.»
Άρθρο 2
Ο παρών κανονισμός αρχίζει να ισχύει την 1η Ιανουαρίου 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 14 Δεκεμβρίου 1981.

Labels: 10
12
3
17